Bréck vu Vroenhoven

D'Bréck vu Vroenhoven ass eng Stroossebréck an der belscher Provënz Limburg iwwer den Albertkanal um Kilometerpunkt 22.4 tëscht den Uertschafte Vroenhoven a Wolder.

Iwwer d'Bréck féiert d'Nationale 79, déi do Kapitein-Vlieger Glorie-Straat heescht, fir un de Capitaine André Glorie, deen net wäit dovun, mat sengem Fairey Battle bei enger Missioun fir d'Bréck ze bombardéieren, fir den däitsche Virmarsch ze verhënneren, zu Vlijtingen erofgeschoss gouf, an ëm d'Liewe koum.

Déi haiteg Bréck ass eng 195 m laang stole Bréck a gouf tëscht 2009 an 2010 gebaut. Si ersetzt eng Boubréck aus arméiertem Bëtong aus dem Joer 1935.

Déi al Bréck hat dräi Béi, war 117 m laang an 9 Meter breet. An de Bréckepiliere ware Sprengkummeren agebaut, an d'Zündanlag war an enger Kasematt déi nieft der Bréck op der Säit vu Vroenhoven stoung. D'Kasematt déi nieft der aler Bréck stoung, sollt bestoe bleiwen. Well se awer deelweis op Fëllementer stoung, déi beim Sprenge vun der aler Bréck konnte beschiedegt ginn, huet se virun där Aktioun missen deplacéiert ginn. Dofir goufen donieft provisoresch Fëllementer ugeluecht, a se gouf iwwer Schinne mat Hëllef vun hydraulesche Pistonen do dropgedréckt. Nom Sprenge vun der Bréck, goufen déi al Fëllementer verstäerkt, an d'Kasematt gouf nees op déi al Plaz zeréckgedréckt.

Mam Bau vun der neier Bréck gouf an engems de Fläschenhals um Kanal op där Plaz eliminéiert, soudatt elo zwee Schëffer sech ënner der Bréck kräize kënnen, wat fréier net méiglech war, well déi zwéi Piliere vun der aler Boubréck ze no beienee stoungen.
Kuckt och
 Bombardement vun den Albertkanal-Brécken
 Um Spaweck 
 Billerdokumentatioun iwwer de Bau vun der neier Bréck op Structurae
 Privat Websäit iwwer den Deplacement vum Bunker

Vroenhoven
Vroenhoven
Kategorie:Stroossebrécken an der Belsch